est.hu : Zene : Hírek : Lady Marmalade 2.0: Rita Ora, Bebe Rexha, Cardi B és Charli XCX egy közös dalban
(forrás: facebook.com/ritaora)
Mi lesz abból, ha négy tehetséges díva fog össze egy közös dal érdekében? Christina Aguilera 2001-ben megmutatta, Rita Ora vezényletével pedig megérkezett az ikonikus Lady Marmalade utódja egy a mai trendnek megfelelő partysláger formájában.
Cyndi Lauper '83-ban már megénekelte, hogy a lányok szórakozni akarnak – valószínűleg ezzel Rita Ora sincs másképp, aki a stúdióban élte ki bulivágyát három kolléganője társaságában. Az angol ajkú albán énekesnő ezúttal is biztosra ment legújabb single-jével kapcsolatban, így napjaink legsikeresebb fiatal női előadóit toborozta össze egy kollaboráció erejéig. A friss szerzeményben a slágergyáros Bebe Rexha és a brit minidíva, Charli XCX is énekel, de az éppen várandóssága miatt szünetet tartó Cardi B hangja is felcsendül egy csípős rapbetét erejéig.
A gigaduett nemes egyszerűséggel a Girls címet kapta, a névnél azonban a szöveg az, ami nagyobb figyelmet érdemel; a tipikus csajos-dalok lyricjével ellentétben itt nem a férfiak kerülnek górcső alá, ugyanis a szám refrénjében a pophölgyemények végig azt skandálják, hogy olykor lányokkal is csókolóznának. A rajongói körökben biszexuális himnusszá avanzsált Girls már most elég nagy népszerűségnek örvend, így nagy eséllyel nőheti ki magát a nyári bulik egyik legértékesebb gyöngyszemévé.